PMIndiaData/PMIndiaSum huggingface dataset:
মন্ত্রীমন্দলনা এন.আর.আই.গী রেজিস্ত্রেসন ওফ মেরিয়েজ বিল ২০১৯ পুথোকপদা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা নন-রেসিদেন্ত ইন্দিয়ন (এন.আর.আই.)গী রেজিস্ত্রেসন ওফ মেরিয়েজ বিল ২০১৯ পুথোকপদা অয়াবা পীখ্রে। মসিনা ভারতকী নাগরিকশিং অয়াম্বনা নুপীশিংবু মখোয়গী এন.আর.আই. মপুরোইবশিংনা ওৎ নৈবগী মায়োক্তা অহেনবা একাউন্তেবিলিতী অমসুং অহেনবা প্রোতেক্সন ফংহল্লগনি। মচা খাইবা ৱাফম: বিল অসি পাস হেক তৌবগা নন-রেসিদেন্ত ইন্দিয়নশিংনা পাংথোকপা লুহোংবশিং ভারত নত্ত্রগা ইন্দিয়ন মিসন অমসুং পোস্ত এব্রোদতা রেজিস্তর তৌগনি অমসুং মখাগী অসিদা দরকার ওইবা অহোংবশিং চত্থগনি: ১. পাসপোর্তস এক্ত, ১৯৬৭; অমসুং ২. সেক্সন 86A হাপচিন্দুনা কোদ ওফ ক্রিমিনেল প্রোসিদ্যুর ১৯৭৩ পাংথোকপা। চাউনা থেংনরিবা: ভারত্তা কোর্ত প্রোসীদিংশিংগীদমক জুদিসিয়েল সম্মোনশিং চত্থবদা অচৌবা প্রোব্লেম অমা ওইরি মদু বিল অসিনা কোদ ওফ ক্রিমিনেল প্রোসিদ্যুর ১৯৭৩ এমেন্দ তৌদুনা কেয়র লৌরগনি। মতৌ অদুম্না বিল অসিনা এন.আর.আই.শিংদা লুহোংলবা ভারতকী নাগরিকশিংদা অচৌবা প্রোতেক্সন অমা পীরগনি অমসুং নন-রেসিদেন্ত ইন্দিয়নশিংনা মখোয়গী স্পাউসশিংগী মায়োক্তা ওৎ নৈবা তোকহল্লগনি। বিল অসিনা মালেমগী তোঙান তোঙানবা মফমশিংগী এন.আর.আই.শিংদা লুহোংলিবা ভারতকী নুপীশিংদা কান্নহল্লগনি।
মন্ত্রীমন্দলনা ভারত অমসুং ইন্দোনেসিয়াগী মরক্তা রেলৱে সেক্তরগী লমদা তেক্নিকেলগী ওইবা তেংবাং পীননবা য়ানা ৱারোলদা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা ভারত অমসুং ইন্দোনেসিয়াগী মরক্তা রেলৱে সেক্তরগী লমদা তেক্নিকেলগী ওইবা তেংবাং পীননবা য়ানা ৱারোলদা অয়াবা পীখ্রে। য়ানা ৱারোল অসি ২০১৮গী মে ২৯দা খুৎয়েক পীনখিবনি। য়ানা ৱারোল অসিনা মখাগী মরুওইবা লমশিং অসিদা তেংবাং পীনবগী ফ্রেমৱার্ক অমা ফংহল্লগনি:- • নোলেজ, তেক্নোলোজি, কেপাসিতি বিলদিং য়াওনা ইন্সতিত্যুস্নেল কোওপরেসন একচেঞ্জ তৌবা; • রেলৱেজদা রোল্লিং স্তোক, সিগনেলিং অমসুং কমুনিকেসন সিস্তেমশিং মোর্দনাইজ তৌবা; • রেলৱে ওপরেসন, মেনেজমেন্ত অমসুং রেগুলেসনশিং মোর্দনাইজ তৌবা; • ইন্তর-মোদেল ত্রান্সপোর্ত, লোজিস্তিক্স পার্কশিং অমসুং ফ্রাইত তর্মিনেলশিং দিবেলপ তৌবা; • ত্রেকশিং, থোংশিং, শুরুং, ওভরহেদ ইলেক্ত্রিফিকেসন অমসুং পৱার সপ্লাই সিস্তেমশিং য়াওনা চপ চানা লেপথোক্লবা ইনফ্রাস্ত্রকচরগীদমক কন্সত্রক্সন অমসুং মেন্তিনেন্স তেক্নোলোজিশিং একচেঞ্জ তৌবা; • নাকল অনিমক্না পুন্না ৱারেপ লৌরবা অতোপ্পা লমশিংদা তেংবাং পীনবা। য়ুমফম: তোঙান তোঙানবা মীরমগী সরকারশিং অমসুং নেস্নেল রেলৱেশিংগা লোয়ননা রেল সেক্তরদা তেক্নিকেলগী ওইবা তেংবাং পীননবগীদমক রেল মন্ত্রালয়না য়ানা ৱারোলশিং খুৎয়েক পীনৈ। তেংবাং পীনবগী খন্দোক্লবা লমশিংদা হাই স্পীদ কোরিদোরশিং, হৌজিক লৈরিবা রুৎশিংদা খোংজেল হেঙ্গৎহনবা, ৱার্ল্দ ক্লাস স্তেসনশিং দিবেলপ তৌবা, অরুম্বা পোৎ চিংবগী ওপরেসনশিং অমসুং রেল ইনফ্রাস্ত্রকচর মোর্দনাইজ তৌবা অসিনচিংবা য়াওরি।
পি.এম.না শ্রিকান্ত কিদম্বিবু সি.দবল্যু.জি. ২০২২দা ব্রোঞ্জ মেদল লৌরকপগীদমক্তা থাগৎপা ফোংদোকখ্রে

প্রধান মন্ত্রী, শ্রী নরেন্দ্র মোদীনা শ্রিকান্ত কিদম্বিবু বিরমিংঘাম সি.দবল্যু.জি.দা ২০২২দা ব্রোঞ্জ মেদল লৌরকখিবগীদমক থাগৎপা ফোংদোকখ্রে। শ্রিকান্ত কিদম্বিনা সি.দব্ল্যু.জি.দা মরিরক শুবা মেদল লৌরকখিবগীদমক প্রধান মন্ত্রীনা হরাওবা ফংদোকখ্রে। প্রধান মন্ত্রীনা ত্বীত তৌরকখি; “ভারতকী বেদমিন্তনগী লম অসিদা ফম চাউনা কল্লিবশিংগী মনুংদা অমা ওইরিবা, @srikidambi না মহাক্কী সি.দবল্যু.জি. ইন্দিবিজুৱল মেচতা ব্রোঞ্জ মেদল লৌখ্রে। মসি মহাক্কী মরিরকশুবা সি.দবল্যু.জি. মেদলনি, মসিনা মহাক্কী হৈথোই-শিংথোইবা অমসুং পুকচেল লেপ্পা অদু উৎলি। মহাকপু থাগৎপা ফোংদোক্লি। মহাক্না হৌরক্লিবা শান্নরোইশিং পুক্নিং থৌগৎপীদুনা অনৌবা ইথিল অমা পীবা ওইসনু অমসুং ভারতপু অমুক্কা হেন্না চাউথোকহনবা ওইরসনু। #Cheer4India”
শ্রী কেসারি নাথ ত্রিপাথি লৈখিদবদা প্রধান মন্ত্রীনা অৱাবা ফোঙদোকখ্রে

নোংচুপ বঙ্গালগী হান্নগী রাজ্যপাল অমসুং মতম খরগী ওইনা বিহার, মেঘলয় অমসুং মিজোরমগী রাজ্যপালগী অহেনবা ফমশু পুরম্বা শ্রী কেসারি নাথ ত্রিপাথি লৈখিদবদা প্রধান মন্ত্রী শ্রী নরেন্দ্র মোদীনা অৱাবা ফোঙদোকখ্রে। প্রধান মন্ত্রীনা হায়খি য়ু.পিদা বি.জে.পি শেমগৎপদা মহাক্না অচৌবা থৌদাং অমা লৌরমখি অমসুং রাজ্য অসিগী চাউখৎ-থৌরাংগীদমক কন্না হোৎনখি। প্রধান মন্ত্রীনা ত্বিৎ তৌখি; “মহাক্কী থবক অমসুং লৌশিংগীদমক শ্রী কেসারি নাথ ত্রিপাথিজি ইকায়খুম্নৈ। সংবিধানগী থবকশিং মহাক নিংথিনা খঙই। য়ু.পিদা বি.জে.পি শেমগৎপদা মহাক্না অচৌবা থৌদাং অমা লৌরমখি অমসুং রাজ্য অসিগী চাউখৎ-থৌরাংগীদমক কন্না হোৎনখি। মহাক লৈখিদবদা অৱাবা ফাওহল্লে। মহাক্কী ইমুং-মনুং অমসুং মহাকপু নুংশিজবশিংগী অৱাবদা শরুক য়াজরি। ঔম শান্তি”।
প্রধান মন্ত্রীনা মিজোরমদা নুং নিংখায়বদা মীওই কয়াগী পুন্সি মাঙবদা নুংঙাইতবা ফোংদোকখ্রে

প্রধান মন্ত্রী, শ্রী নরেন্দ্র মোদীনা মিজোরমদা নুং নিংখায়বদা মীওই কয়াগী পুন্সি মাঙবদা নুংঙাইতবা ফোংদোকখ্রে। খুদোংথীবা নংলবশিংদা প্রধান মন্ত্রী নেস্নেল রিলীফ ফন্দ (পি.এম.এন.আর.এফ.)তগী খেতী পুরোন পীগনি হায়না শ্রী মোদীনা লাউথোকখ্রে। প্রধান মন্ত্রী ওফিসনা অসুম্না ত্বীত তৌখ্রে: “ঐহাক্না মিজোরমগী নুং নিংখায়বগী থৌদোক্তা পুন্সি মাঙখ্রবশিংগী ইমুং-মনুংগী অৱাবদা শরুক য়ারি। লৈখিদ্রবশিংগী ইমুংদা পি.এম.এন.আর.এফ.কী মাইকৈদগী লুপা লাখ ২গী খেতী পুরোন পীগনি। অশোকপশিংদনা লুপা ৫০,০০০ পীগনি: প্রধান মন্ত্রী”
প্রধান মন্ত্রীনা মমাঙ থাগী মন কী বাততা য়ুম্ফম ওইবা বুকলেৎ সেয়র তৌরক্লি

প্রধান মন্ত্রী, শ্রী নরেন্দ্র মোদীনা মমাঙ থাগী মন কী বাতকী তাঙ্কক্তা (নবেম্বর ২০২২) য়ুম্ফম ওইবা ভারতকী জি-২০ প্রেসিদেন্সী, স্পেসতা লেপ্তনা থাংজিল্লিবা খোঙথাঙ, ঈশৈ নোংমাইগী খুৎলায় মপান্দা থাদোকপা হেনগৎলকপা অমদি অতৈ হীরম কয়া য়াওবা বুকলেৎ অমা সেয়র তৌরক্লি‍। প্রধান মন্ত্রীনা ত্বীত তৌদুনা ফোঙদোকখি; “মমাঙ থাগী #MannKiBaat তা কোনশিনখিবা ভারতকী জি-২০ প্রেসিদেন্সী, স্পেসতা লেপ্তনা থাংজিল্লিবা খোঙথাঙ, ঈশৈ নোংমাইগী খুৎলায় মপান্দা থাদোকপা হেনগৎলকপা অমদি অতৈ হীরম কয়াগী মরমদা ইবা নুংঙাইরবা ৱারেংশিং য়াওবা ই-বুক অসি মীৎয়েং তাবিয়ু‍। http://davp.nic.in/ebook/h_nov/index.html"
২০১৮ বেচগী আই.পি.এস. প্রোবেসন্নরশিংনা প্রধান মন্ত্রীগা উনখ্রে

ঙসি ন্যু দিল্লীদা প্রধান মন্ত্রী নরেন্দ্র মোদীনা ২০১৮ বেচগী আই.পি.এস. প্রোবেসন্নরশিংগা উনখ্রে। প্রোবেসন্নরশিংগা ৱারী শানবদা , প্রধান মন্ত্রীনা নহা ওইরিবা ওফিসরশিংদা ঐখোয়গী লৈবাক্কী য়াইফনবা কৎথোকপগা লোয়ননা চোকথবা নাইদনা থবক তৌনবা তকশিনখি। মখোয়গী নোংম-নোংমগী থবকশিং কৎথোকপগা লোয়ননা অমসুং তৌফম থোকপশিং তৌনবা ওফিসরশিংদা প্রধান মন্ত্রীনা হায়খি। মহাক্না হায়খি, পুলিস ফোর্সকী মরুওইবা অদুদি মীচম মীয়ামগা শম্নবা অসিনি। ওফিসর খুদিংমক্না মীয়াম্না পুলিস ফোর্সকী মতাংদা খল্লিবা অদু খঙগদবনি অমসুং পুলিস ফোর্স অসি মীয়ামগা নক্নবা অমসুং ইরাই লাইনা তিন্নবা য়াবা ওইহনগদবনি। প্রধান মন্ত্রীনা হায়খি পুলিসকী থৌদাং অসি মীহাৎ-মীপুন থোক্ত্রিঙৈদা মাংজৌননা থিংবনি। মতমগা চুনবা পুলিস ফোর্স অমা শেম্বদা তেক্নোলোজী অসি য়াম্না মরুওই। এস্পিরেসনেল দিস্ত্রিক্তশিং অওনবা পুরকপা অমসুং খুন্নাইগী অহোংবা পুরকপদা পুলিসকী থৌদাং প্রধান মন্ত্রীনা খন্নখি। মহাক্না ২০১৮ বেচদা মশিং য়াম্লবা নুপী প্রোবেসন্নরশিং য়াওবদা থাগৎখি। মহাক্না হায়খি, পুলিস ফোর্সতা নুপী মশিং য়াম্না য়াওবা অসিনা পুলিসকী থবকশিং অমসুং লৈবাক শেমগৎপা অচৌবা কান্নবা ইথিল অমা পীগনি। তুংগী য়াইফনবা ওফিসরশিং য়াইফ-পাউজেল পীরদুনা প্রধান মন্ত্রীনা ওফিসরশিংদা মখোয় মশামক থাজনবা হায়খি। মহাক্না হায়খি মশা-মরোমদোম থাজবা অমসুং নুংগী থৌনাগা লোয়ন্না ওফিসিয়েল ওইবা ত্রেনিংশিংনা ওফিসরশিংনা নোংম-নোংমগী থেংনরিবা শিংনবশিং মায়োক্নবা ঙমগনি।
ভারত অমসুং য়ুনাইতেদ নেসন্সগী মরক্তা পেলেস দি নেসন্স, য়ুনাইতেদ নেসন্স ওফিস জিনেভাদা শীজিন্নগদবা ‘সে ফাইন্দিং এপ্লিকেসন’গী মতাংদা লৈবা য়ানচেরোল কেবিনেৎনা অয়াবা পীখ্রে

প্রধান মন্ত্রী, শ্রী নরেন্দ্র মোদীনা ময়াই তাংবল লৌদুনা কেন্দ্রগী কেবিনেৎনা ভারত সরকার অমসুং য়ুনাইতেদ নেসন্সকী মরক্তা পেলেস দি নেসন্স, য়ুনাইতেদ নেসন্স ওফিস জিনেভাদা (য়ু.এন.ও.জি.) শীজিন্নগদবা 'সে ফাইন্দিং এপ্লিকেসন'গী মতাংদা লৈবা য়ানচেরোল অমা খুৎয়েক পীনবদা কেবিনেৎনা অয়াবা পীখ্রে। য়ুনাইতেদ নেসন্স (য়ু.এন.) অসি ১৯৪৫তা লিংখৎখিবা অন্তর্জাতিগী থাক্তা লৈবা ওর্গানাইজেসন অমনি। মসি হৌজিক্কী ওইনা মেম্বর স্তেৎ ১৯৩ লৈরি। ভারতসু য়ুনাইতেদ নেসন্স লিংখৎমিন্নখিবা লৈবাক অমা ওইরি। য়ুনাইতেদ নেসন্স ওফিস, জিনেভা (য়ু.এন.ও.জি.) অসি বিল্দিং মঙা অমসুং ফ্লোর ২১ লৈদুনা পুৱারীগা শাগোন্নরিবা পেলেস দি নেসন্সতা লৈ। মশীং য়াম্লবা দেলিগেৎশিং, সিভিল সোসাইতীগী মীহুৎশিং অমসুং মীচম মীয়ামগী মরক্তগী কয়া অমনা য়ু.এন.ও.জি.দা তোঙান-তোঙানবা মীফম অমসুং মীতিন কয়া অমদা শরুক য়ানবগীদমক লাক্নরি। চমম্ননিংঙাই ওইবা বিল্দিংশিং অমসুং মশীং য়াম্না শরুক য়ারবনা অৱাবা লৈরিবা অসিনা মরম ওইরগা থুংলরিবশিং অমসুং অতোপ্পা দেলিগেৎশিংনা সেক্যুরিতীগী ওইবা মীৎয়েং পুম্নমক ঙাকপগা লোয়ননা মখোয়না চঙগদবা মফমশিং থিবদা মতেং ওইগদবা লম্বী তাকপীবা এপ্লিকেসন অমগী তঙাইফদবা লৈদুনা লাক্লি। গ্লোবেল পোজিসনিং সিস্তেম (জি.পি.এস.)তা য়ুম্ফম ওইবা এপ্সশিং অসিনা অহাংবা মফমশিংদা মথৌ তৌবনা মরম ওইদুনা, বিল্দিং মনুংদা মরীক চুম্না শীজিন্নবা য়াগদবা নেভিগেসনেল এপ অমনা থুংলরিবা মীওইশিংদা কা অমসুং ওফিসশিং তাকপদা মতেং পাংগনি। 'ৱে ফাইন্দিং এপ্লিকেসন' শাবগী প্রোজেক্ত অসি য়ুনাইতেদ নেসন্সকী ৭৫শুবা এনিভর্সেরীগী থৌরম ২০২০দা য়ু.এন.দা ভারত সরকারনা খুদোল তৌবা ওইনা হৌদোকখি। এপ অসিগী দিবেলপমেন্ত দিপ্লোইমেন্ত অমসুং মেন্তেনেন্সকী চঙবা য়াবা শেনফম অসি $ মিলিয়ন ২নি। প্রোজেক্ত অসিদা য়ু.এন.এল.জি.গী মনুংদা লৈরিবা পেলেস দি নেসন্সদা লম্বী তাকপদা মতেং ওইগদবা সোফৱেয়রদা য়ুম্ফম ওইবা 'ৱে ফাইন্দিং এপ্লিকেসন' অমগী দিবেলপমেন্ত দিপ্লোইমেন্ত অমসুং মেন্তিনেস তৌবা চঙই। এপ্লিকেসন অসিনা শীজিন্নরিবশিংদা য়ুন.এন.ও.জি.গী বিল্দিং মঙাদা লৈরিবা ফ্লোর ২১ অসিগী মনুংদা পোইন্ত তু পোইন্ততগী লম্বী খঙহনবা ঙমগনি। এপ অসি এন্দ্রোইদ অমসুং আই.ও.এস. দিভাইসশিংদা ইন্তর্নেৎ কনেক্সন অমগা লোয়ননা শীজিন্নগনি। এপ অসি শাবগী থবক অসি সেন্তর ফোর দিবেলপমেন্ত ওব তেলিমেতিক্স (সি-দোত) হায়বা ওতোনোমস ওইবা তেলিকোম রিসর্স এন্দ দিবেলপমেন্ত সেন্তর হায়বা তেলিকম্যুনিকেসন বিভাগ (দোত), ভারত সরকারগী মখাদা লৈরিবা অসিনা পায়নবা শিন্নখি। হায়রিবা প্রোজেক্ত অসি ভারত সরকারনা য়ু.এন.দা মতেং পাংবা শীংথানিংঙাই ওইরবা খুদোল অমা ওইরগনি। প্রোজেক্ত অসিনা ভারতকী তেক্নিকেলগী ওইবা হৈশিং অদু উৎপদা নত্তনা য়ু.এন.গী ফম্বাক্কী থাক্তা ভারতকী মায় চাউনা পুরক্লগনি। এপ অসিনা য়ু.এন. ভারতকী মফম অমা কল্লগনি অমসুং মসিগী লৈজরিবা মপাঙ্গল কল্লবা সোফৱেয়র তেক্নোলোজীগী হৈশিংলবা –'মেদ ইন ইন্দিয়া' এপ অমগী খুথাংদা মালেম শীনবা থুংনা সোফ পাৱর উৎথোক্লগনি।
মন্ত্রী-মন্দলনা লিথ্যুএনিয়াদা ইন্দিয়ন মিসন হাংবদা অয়াবা পীখ্রে

প্রধান মন্ত্রী, শ্রী নরেন্দ্র মোদীনা ঙসি ময়াই তাংবল লৌদুনা ফমখিবা কেন্দ্রগী মন্ত্রী-মন্দলনা ২০২২দা লিথ্যুএনিয়াদা অনৌবা ইন্দিয়ন মিসন অমা হাংদোক্নবা অয়াবা পীখ্রে। লিথ্যুএনিয়াদা ইন্দিয়ন মিসন হাংবা অসিনা ভারতকী দিপ্লোতিক ফুৎপ্রিন্ত হেনগৎহনবদা মতেং পাংগনি, পোলিতিকেলগী ওইবা মরী অমসুং স্ত্রেতেজিক কোওপরেসন চেৎশিনহনগনি, বাইলেতরেলগী গ্রোথ লৈহনগনি, ইনভেস্তমেন্ত অমসুং ইকনোমিক্কী ওইবা মরীশিং হেনগৎহনগনি, লৈবাক অনিগী প্রজাশিংগী মরী চেৎশিনহনগনি, মলতিলেতরেল ফোরাদা পোলিতিকেল আউতরীচ হেনগৎহনগনি অমসুং ভারতকী ফোরেন পোলিসীগী পান্দমশিংগীদমক তেংবাং ফংহনগনি। লিথ্যুএনিয়াদা ইন্দিয়ন মিসন থম্বা অসিনা ভারতমচাশিংবু তেংবাংবদা অমসুং মখোয়গী হকশিং ঙাকশেনবা তেংবাংগনি। লিথ্যুএনিয়াদা অনৌবা ইন্দিয়ন মিসন অমা লিংখৎনবা ৱারেপ অসি ঐখোয়গী লৈবাক্কী গ্রোথ অমসুং দিবেলপমেন্ত নত্ত্রগা ‘সবকা সাথ, সবকা বিকাস’ অসি ফংনবা মাংদা চংশিনবা খোঙথাং অমা ওইরগনি। ভারতকী দিপ্লোমেতিক্কী মপাঙ্গল হেনগৎহনবা অসিনা ভারতকী কম্পনীশিংগীদমক মার্কেৎ এক্সেস ফংহনগনি অমসুং ভারতকী গুদস অমসুং সর্ভিসেস এক্সপোর্ত তৌবা হেনগৎহনগনি। মসিনা দোমেস্তিক প্রদক্সনশিং হেনগৎহনবা অমসুং ঐখোয়গী মীপাল তাংদবা ভারত নত্ত্রগা ‘আত্মনির্ভর ভারত’কী পান্দম অসিগী মখাদা থবক পীবদা হকথেংননা কান্নবা পীরগনি।
প্রধান মন্ত্রীনা মমাং থাগী মন কী বাত ইপিসোদকী মরু ওইবা থীমশিং নৈনবা ই-বুক অমা শেয়র তৌরক্লি

প্রধান মন্ত্রী, শ্রী নরেন্দ্র মোদীনা মমাং থাগী মন কী বাত ইপিসোদকী মরু ওইবা থীমশিং অমসুং পুন্সিগী তোঙান-তোঙানবা থাক্কী শক্নাইরবা মীওইশিংনা ইবা কান্নবা আর্তিকল কয়া নৈনবা ই-বুক অমা শেয়র তৌরক্লি। প্রধান মন্ত্রীনা ত্বীত তৌখিঃ “মমাং থাগী #MannKiBaat ইপিসোদতা নৈনখিবা মরু ওইবা থীমশিং অমসুং পুন্সিগী তোঙান-তোঙানবা থাক্কী শক্নাইরবা মীওইশিংনা ইবা কান্নবা আর্তিকল কয়াগী ই-বুক অমা মসিদা লৈরে”।
হয়েং পঞ্চায়তি রাজ নুমীৎতা প্রধান মন্ত্রী মধ্য প্রদেশ চৎকনি, রাষ্ট্রিয়া গ্রামিন স্বরাজ অভিয়ান হৌদোক্কনি

হয়েং এপ্রিল ২৪ নেস্নেল পঞ্চায়তি রাজ নুমীৎতা প্রধান মন্ত্রী শ্রী নরেন্দ্র মোদী মধ্য প্রদেশকী মন্দলাদা চৎকনি। মীয়ামগী মীফম অমদা মহাক্না রাষ্ট্রিয়া গ্রামিন স্বরাজ অভিয়ান হৌদোক্কনি, অমদি লৈবাক্কী তোঙান তোঙানবা মফমশিংদা লৈরিবা পঞ্চয়াতি রাজগী মীহুৎশিংগী মফমদা মন্দলাদগী ৱা ঙাংগনি। থৌরম অসিদা মথংগী চহি মঙাগী ওইবা ত্রাইবেলশিংগী অপুনবা চাউখৎ-থৌরাংকীদমক রোদ মেপ অমা মায়খুম হাংদোক্কনি। মন্দলা জিলাগী মনেরিদা ইন্দিয়ান ওইল কোওপরেসনগী এল পি জি বোতলিং প্লান্ত অমগী উরেপ উয়ুং তম্নবগীদমক প্লেক অমা মহাক্না মায়খুম হাংদোক্কনি। মহাক্না লোকেল গবর্নমেন্ত দাইরেক্তোরী অমসু হৌদোক্কনি। লু-নানবা, মশা মউ ফবা অমসুং ইলেক্ত্রিফাইদ ইন্দিয়াগী মায়কৈদা সরকারগী ৱাশক অদু ঙাক্তুনা চৎলিবা খুঙ্গংশিংগী সরপঞ্চশিংদা প্রধান মন্ত্রীনা থাগৎপা ফোংদোক্কনি, খুঙ্গংশিং অদুনা মৈখু চেন্দবা চাকখুম চাদা চাম্মা, মিসন ইন্দ্রধনুশকী মখাদা চাদা চাম্মা তিকা থাবা অমসুং সৌভাগ্য স্কিমগী মখাদা চাদা চাম্মা মৈ ফংহনবা ঙমলে। সর্বশ্রেষ্ঠ পঞ্চায়ৎ পুরস্কার য়োজনাগী মখাদা রাষ্ট্রিয়া ই-পঞ্চায়ৎ পুরস্কার, অমসুং গ্রাম পঞ্চায়ৎ বিকাস পুরস্কার য়োজনাগী ৱিনরশিংবু থৌরম অসিদা ইকায় খুম্নগনি। তুংদা প্রধান মন্ত্রীনা মধ্য প্রদেশকী শোত্থরবা জিলাশিংগী দিস্ত্রিক্ত কলেক্তরশিংগা উনদুনা ৱারি শান্নগনি।
মালেমগী সি.ই.ও.শিং অমসুং মাংজিল থারিবা অমেরিকাগী কম্পেনিশিংগী মকোকথোংবা একজিক্যুতিবশিংগা লোয়ননা প্রধান মন্ত্রীগী মীফম

ভারতকী প্রধান মন্ত্রী শ্রী নরেন্দ্র মোদীনা লুচিংদুনা সেক্তর ২০দগী লাকপা ইন্দস্ত্রীগী গ্লোবেল কেপ্তেন ৪২গা লোয়ননা ন্যু য়োর্কতা খন্ন-নৈনবা অমা পাংথোকখ্রে। খন্ন-নৈনবা অদুদা শরুক য়াখিবা কম্পেনিশিং অদুগী অপুনবা শেনফম অসি য়ু.এস. দোলর ত্রিলিয়ন ১৬.৪নি, মদুগী মনুংদা ভারত্তা মখোয়গী অপুনবা শেনফম অসি য়ু.এস. দোলর বিলিয়ন ৫০নি। মীফম অদুদা আই.বি.এম.গী চেয়ারমেন, প্রসিদেন্ত অমসুং সি.ই.ও. শ্রীমতী জিনি রোমেত্তী; ৱালমার্তকী প্রসিদেন্ত অমসুং সি.ই.ও. শ্রী দৌগ্লাস মেকমিলন; কোকা কোলাগী চেয়ারমেন অমসুং সি.ই.ও. শ্রী জেম্স ক্বিনসী; লোকহীদ মার্তিনগী সি.ই.ও. শ্রীমতী মেরিলিন হ্যুসন; জে.পি. মোর্গানগী চেয়ারমেন অমসুং সি.ই.ও. শ্রী জেমি দিমোন; অমেরিকান তৱার কোর্পোরেসনগী সি.ই.ও. অমসুং ইন্দিয়া-য়ু.এস. সি.ই.ও. ফোরমগী কো-চেয়ার শ্রী জেম্স দি. তাইক্লেৎ; অমদি এপল, গুগল, মেরিয়োৎ. ভিজা, মাস্তরকার্দ, 3M, ৱারবর্গ পিনকস, এ.ই.কোম, রেথিয়োন, বেঙ্ক ওফ অমেরিকা, পেপসি অসিনচিংবশিংদগী মকোকথোংবা একজিক্যুতিবশিংনা শরুক য়াখি। দি.পি.আই.আই.তি. অমসুং ইনভেস্ত ইন্দিয়ানা শিন্দুনা পাংথোকখিবা উন্নবগী থৌরমদা কম্মর্স অমসুং ইন্দস্ত্রীগী কেন্দ্র মন্ত্রী শ্রী পিয়ুশ গোয়ল অমসুং প্রমোসন ওফ ইন্দস্ত্রী এন্দ ইন্তরনেল ত্রেদ বিভাগ অমসুং মপাল থৌরম পুবা মন্ত্রালয়গী মকোকথোংবা ওফিসিয়েলশিং য়াওখি। শরুক য়ারিবশিংনা ভারতনা ইনভেস্তরশিংগীদমক মতিকচাবা ফিভম অমা শেমগৎনবা ইজ ওফ দুয়িং বিজিনেসকী মায়কৈদা পায়খৎলিবা অমসুং রিফোর্ম কয়া অদুবু থাগৎপা ফোংদোকখি। বিজিনেসকী লুচিংবশিংনা প্রধান মন্ত্রীবু ইজ ওফ দুয়িং বিজিনেসতা মীৎয়েং অমা থম্বগা লোয়ননা অচেৎপা ৱারেপ লৌখিবা অমসুং ভারতপু ইনভেস্তর-ফ্রেন্দলী ওইহনবগীদমক তরাম্না ওকখি। ভারত্তা মখোয়গী অকক্নবা থৌরাংশিং অদু সি.ই.ও.শিংনা তেনতক্না পাউদমখি অমসুং স্কিল দিবেলপমেন্ত, দিজিতেল ইন্দিয়া, মেক ইন ইন্দিয়া, ইনক্লুসিব গ্রোথ, গ্রীন ইনর্জী অমসুং ফাইনান্সিয়েল ইনক্লুজনগী মায়কৈদা ভারতনা হোৎনরিবশিংদা তেংবাংগনি হায়নসু ফোংদোকখি।
প্রধান মন্ত্রীনা জুলাই ২২দা ইন্দিয়া আইদিয়াস সম্মিত্তা কিনোত এদ্রেস পিগদৌরি

প্রধান মন্ত্রী শ্রী নরেন্দ্র মোদিনা জুলাই ২২দা ইন্দিয়া আইদিয়াস সম্মিত্তা কিনোত এদ্রেস পিগদৌরি। সম্মিত্ অসি য়ু.এস.-ইন্দিয়া ব্যুজিনেস কাউন্সিলনা য়ুম্বু ওইবনি। হন্দক্কী চহী অসি কাউন্সিল শেমখিবগী ৪৫শুবা চহী কুম্মোন পাংথোক্কদৌরি। হন্দক চহীগী ইন্দিয়া আইদিয়াস সম্মিতকী থীম অসি, “বিল্দিং এ বেতর ফ্যুচর”নি। বরচুএল সম্মিত অসিদা ইন্দিয়া অমসুং য়ু.এস. গবর্নমেন্তকী অৱাংবা থাক্কী পোলিসি মেক্কর, স্তেত-লেবেল ওফিসিএলশিং অমসুং ব্যুজিনেস অমসুং সোসাইতী মকোক থোংবশিং য়াওগদৌরি। সম্মিত অসিদা য়াওগদৌরিবা অতোপ্পা কি স্পিকরশিংদুদি, এক্সতর্নেল এফির্য়াসগী মিনিস্তর দাঃ এস. জাইসঙ্কর, স্তেতকী য়ু.এস. সেক্রেতরী পোম্পিও, ভর্জিনিয়াগী সেনেতর অমসুং সেনেত ইন্দিয়া কাওকসকী কো-চেয়র মিস্তর মার্ক ৱার্নর, য়ুনাইতেত নেসন্সগী হান্নগী য়ু.এস. এম্বাসাদুর মিসেস নিক্কি হালী অমসুং অতৈ। সম্মিত অসিদা ইন্দিয়া-য়ু.এস. অনিগী মরী ফগৎন্নবা খন্নগনী অমসুং মালেমগী ওইরিবা লায়চৎ অসিগী মতুংদা লৈবাক অনিসিগী মরী ফগৎন্নবা খন্নগনী।
প্রধান মন্ত্রী হয়েং ঝার্খন্দদা চৎকনি

প্রধান মন্ত্রী শ্রী নরেন্দ্র মোদী হয়েং ফেব্রুৱারিগী তাং ১৭তা ঝার্খন্দগী হজারিবাগ অমসুং রাঞ্চিদা চৎকনি। মহাক্না হেল্থ, এজুকেসন, ৱাতর সপ্লাই অমসুং সেনিতেসনগা মরী লৈনবা প্রোজেক্ত কয়া অমা মায়খুম হাংদোক্কনি। প্রোজেক্ত কয়া অমনা ঝার্খন্দগী ত্রাইবেল পোপুলেসন্দা কানহল্লগনি হায়না থাজবা থম্লি। হজারিবাগতা প্রধান মন্ত্রীনা মখাগী প্রোজেক্তশিং অসি মায়খুম হাংদোক্কনি: প্রধান মন্ত্রীনা হজারিবাগ, দুমকা অমসুং পলামুদা মেদিকেল কোল্লেজ বিলদিং অহুম শঙ্গাগনি। মহাক্না হজারিবাগ, দুমকা, পলামু অমসুং জমশেদপুরদা ফমুং ৫০০ লৈবা হোস্পিতাল মরিগী উরেপ উয়ুং তমগনি। প্রধান মন্ত্রীনা রামগর অমসুং হজারিবাগ জিলাশিংদা রুরেল ৱাতর সপ্লাই স্কিম মরি শঙ্গাগনি। মহাক্না জিলা অনি অসিদা অহেনবা রুরেল ৱাতর সপ্লাই স্কিম তরুক, অমসুং হজারিবাগতা অর্বান ৱাতর সপ্লাই স্কিম অমগী উরেপ উয়ুং তমগনি। প্রধান মন্ত্রীনা নমামি গঙ্গে ইনিসিয়েতিবকী মখাদা সাহিবগঞ্জ সেৱরেজ ত্রিৎমেন্ত প্লান্ত, অমসুং মধুসুদন ঘাৎ শঙ্গাগনি। প্রধান মন্ত্রীনা রামগরদা ৱুমেন ইঞ্জিনীয়ারিং কোল্লেজ বিলদিংসু শঙ্গাগনি। ত্রাইবেল গ্রুপশিংনা তারিবা মফমশিংদা ৱাতর সপ্লাই স্কিমশিংগীদমক উরেপ উয়ুংসু তমগনি। প্রধান মন্ত্রীনা সেন্তর ফোর ত্রাইবেল স্তদিজ, অচার্য় বিনোবা ভাবে য়ুনিবর্সিতী, হজারিবাগকী উরেপ উয়ুংসু তমগনি। প্রধান মন্ত্রীনা ই-নামগী মখাদা লৌমীশিংগীদমক মোবাইল ফোন লৈনবা দি.বি.তি. স্কিম হৌদোকপগী খুদম ওইনবা খনগৎলবা বেনেফিসরীশিংদা চেক মনাশিং য়েন্থোক্কনি। প্রধান মন্ত্রীনা সরকারগী স্কুলগী মহৈরোইশিংদা ন্যুত্রিস্নেল স্তেতস ফগৎহন্নবগীদমক গিফত মিল্ক স্কিম হৌদোকপগী খুদম ওইনবা খনগৎলবা স্কুল অঙাংশিংদা পেক তৌরবা শঙ্গোম য়েন্থোক্কনি। রাঞ্চিদা প্রধান মন্ত্রী মোদীনা প্রধান মন্ত্রী জন অরোগ্যা য়োজনা- আয়ুশ্মান ভারতকী বেনেফিসরীশিংগা উন্নদুনা ৱারি শান্নগনি।
য়ু.কেগী প্রধান মন্ত্রীনা ওইনা খনখিবদা প্রধান মন্ত্রীনা রিসি সুনক থাগৎখ্রে

য়ুনাইতেৎ কিংদমগী মথংগী প্রধান মন্ত্রী ওইনা খনখিবদা প্রধান মন্ত্রী শ্রী নরেন্দ্র মোদীনা রিসি সুনক থাগৎপা ফোঙদোকখ্রে। প্রধান মন্ত্রীনা ত্বিৎ তৌখি: “অদোম্না য়ু.কেগী প্রধান মন্ত্রী ওইরকপদা, @RishiSunak থাগৎপা ফোঙদোকচরি, মালেমগী ওইবা ৱাফমশিং অমসুং রোদমেপ ২০৩০ থবক ওইনা পাংথোক্নবা পুন্না থবক তৌমিন্নগনি হায়বগী থাজবা ঐনা থম্লি। য়ু.কেদা লৈরিবা ভারতমচাশিংদা অখন্নবা দিৱালিগী য়াইফ-পাউজেল পীজরি অমসুং পুৱারি ওইরবা ঐখোয়গী মরীশিং ঐখোয়না মতম অসিগী মরুপ-মপাং ওইবগী মরী অমদা ওন্থোক্লে”।
২১শুবা ভারত – রসিয়া এন্যুএল সম্মিত

রসিয়ন ফেদরেসনগী প্রসিদেন্ত, ঐচ.ই. মিস্তর ব্লাদিমির পুতিননা প্রধান মন্ত্রী, শ্রী নরেন্দ্র মোদীগা লোয়ননা পাঙথোক্কদবা ২১শুবা ভারত – রসিয়া সম্মিতকীদমক দিসেম্বর ০৬, ২০২১দা নই দিল্লীদা মীফম অসিগীদমক থুংখ্রে। ২. প্রসিদেন্ত পুতিন অৱাংবা থাক্কী দেলিগেসন অমগা লোয়ননা লাকখি। প্রধান মন্ত্রী মোদী অমসুং প্রসিদেন্ত পুতিনগী মরক্তা লৈবাক অনিগী ওইবা মীফম অদু নীংথিনা অমসুং মরুপ ওইবগী মওং অমদা পাঙথোকখি। লুচিংবা অনিনা কোবিদকী লাইচৎনা পীবা শীংনবশিং লৈজরবসু লৈবাক অনিগী মরক্তা ‘স্পেসিএল এন্দ প্রিভিলেদজ স্ত্রেতেজিক পার্তনরশিপ’ অসিদা চাউনা খুমাং চাউশিনখিবদা অপেনবা ফোঙদোকখি। মখোয়না দিসেম্বর ৬, ২০২১দা ন্যু দিল্লীদা মপাল থৌরম অমসুং ঙাকশেলগী মন্ত্রীশিংগী ২ + ২ দাইলোগকী অহানবা মীফম অমসুং মিলিতরী অমসুং মিলিতরী-তেক্নিকেল কোর্পোরেসনগী মতাংদা ইন্তর-গভর্নমেন্তেল কম্মিসনগী মীফম পাঙথোকপা অসিসু তরাম্না ওকখি। ৩. লুচিংবশিংনা শেন্মীৎলোনদা চাউনা মতেং পীন্নবা মথৌ তাই হায়না ফোঙদোকখি অমসুং হীরম অসিদা লোং তর্ম প্রিদিক্তেবল অমসুং সস্তেন্দ ইকনোমিক কোর্পোরেসনগী গ্রোথকী অনৌবা দ্রাইভরশিংদা মীৎয়েং চংখি। মখোয়না ম্যুচুএল ইনভেস্তমেন্তশিংগী মাইপাকপগী ৱারী অদুবু থাগৎখি অমসুং অমনা অমগী লৈবাক্তা চাউনা ইনভেস্তমেন্তশিং তৌনবগী আশা তৌখি। ইন্তর্নেস্নেল নোর্থ-সাউথ ত্রান্সপোর্ত কোরিদোর (আই.এন.এস.তি.সি.) অমসুং প্রপোজ তৌখিবা চেন্নাই – ভ্লাসিভোস্তোক ইস্তর্ন মেরিতাইম কোরিদোরগী খুত্থাংদা কন্নেক্তিবিতীগী থৌদাংগী মতাংদা খন্নখি। লুচিংবা অনিনা ভারতকী আজ্যশিংগা লোয়ননা, মরু ওইনা রসিয়ন ফার-ইস্ত, রসিয়াগী তোঙান-তোঙানবা রিজনশিংগী মরক্তা ইন্তর-রিজনেল কোওপরেসন হেনগৎহন্নবা আশা তৌখি। অৱাবা তারবা মম অসিদা লৈবাক অনিনা অমনা অমদা মীওইবগী মীনুংশিগী ওইবা মতেং পীবা য়াওনা কোবিদ লাইচৎকী মায়োক্তা লান্থেংনবা হৌজিক পীনরিবা বাইলেতরেল কোওপরেসন অসিবু থাগৎখি। ৪. লুচিংবশিংনা পোস্ত-পেন্দমিক গ্লোবেল ইকনোমিক রিকভরী অমসুং অফঘানিস্তানগী ওইরিবা ফীভম অসি য়াওনা রিজনেল অমসুং গ্লোবেলগী চাউখৎ-থৌরাংগী মতাংদা খন্নখি। অফঘানিস্তানগী মতাংদা লৈবাক অনিন্না মান্নবা ৱাখল্লোন অমসুং নুংনাংবা পোক্লি হায়বা ৱাফম অসিদা য়ান্নখি অমসুং অফঘানিস্তানগী মতাংদা খন্ন-নৈনবা অমসুং মতেং পীবগী এন.এস.এ. লেবেলদা বাইলেতরেল রোদমেপ অমা পুথোকখিবা অদুবু থাগৎপা ফোঙদোকখি। মখোয়না মালেমগী থাক্কী ওইবা সমস্যা কয়ামরুমদা অমত্তা ওইবা ৱাখল্লোন নাকল অনিমক্তগী ফোঙদোকখি অমসুং য়ু.এন. সেক্যুরিতী কাউন্সিল য়াওনা মল্তিলেতরেল ফোরাদা মখা তানা মতেং পাংনবা হেনগৎনবা য়ান্নখি। রাস্ত্রপতি পুতিন্না প্রধান মন্ত্রী মোদীদা য়ু.এন. সেক্যুরিতী কাউন্সিলগী হৌজিক চত্থরিবা নন-পর্মিনেন্ত মেম্বরশিপ অমসুং ২০২১গী ব্রিক্সতা মাইপাক্না প্রসিদেন্সী তৌখিবগীদমক নুংঙাইবা ফোঙদোকখি। প্রধান মন্ত্রী মোদীনা আর্তিক কাউন্সিলগী হৌজিক চত্থরিবা চিয়রমেনশিপ অসিগীদমক রসিয়াবু নুংঙাইবা ফোঙদোকখি। ৫. ইন্দিয়া-রসিয়া: পার্তনরশিপ ফোর পীচ, প্রোগ্রেস এন্দ প্রোসপরিতী হায়না মিংথোনবা জোইন্ত স্তেৎমেনত অসিনা বাইলেতরেলগী ওইবা মরীগী ফীভম অমসুং হীরমশিং নীংথিন্না কোনশিল্লি। খোঙচৎ অসিগা চান্ননা লৈবাক অনিমক্কী ওইবা গভর্নমেন্ত-তু-গভর্নমেন্ত এগ্রীমেন্তশিং অমসুং এন.ও.য়ু.শিং, লোয়ননা কম্মর্সিএল অমসুং অতোপ্পা ওর্গনাইজেসনশিংগী ওইবা কয়ামরুম অমা ত্রেদ, ইনর্জী, সাইন্স এন্দ তেক্নোলোজী, ইন্তেলেকচ্যুএল প্রোপর্তী, আউতর স্পেস, জিওলোজিকেল এক্সপ্লোরেসন, কলচরেল এক্সচেঞ্জ, এজুকেসন অসিনচিংবা তোঙান-তোঙানবা সেক্তরশিংদা খুৎয়েক পীনখি। মসিনা ঐখোয়গী বাইলেতরেল পার্তনরশিপকী শকলোন কয়া অদু উৎলি। ৬. প্রসিদেন্ত পুতিন্না প্রধান মন্ত্রী মোদীদা ২০২২গী ২২শুবা ভারত-রসিয়া এন্যুএল সম্মিতকীদমক রসিয়াদা লাক্নবা বর্তন তৌরমখি।
মহাক্না সাউদী অরবিয়া থাদোক্ত্রিঙৈ মমাংদা থোকখিবা প্রধান মন্ত্রীগী ৱারোল

নোংমগী ওফিসিয়েল খোঙচৎ ওইনা ২০১৯গী ওক্তোবর ২৯দা সাউদী অরাবিয়াদা ঐ চৎলি। রিয়াধতা পাংথোক্কদবা ৩শুবা ফিউচর ইনভেস্তমেন্ত ইনিসিয়েতিপ ফোরমদা শরুক য়ানবা সাউদী অরাবিয়াগী নিংথৌ সালমান বি অবদুলাজিজ অল-সাউদনা চেবাউ পীরকপদগী খোঙচৎ অসি পাংথোকপনি। ঐগী রিয়াধ খোঙচৎ মনুংদা, ঐনা সাউদী অরাবিয়াগী নিংথৌগা নাকল অনিগী ওইবা ৱারি শানগনি। লৈবাক অনিগী অমসুং মালেমগী ৱাফমশিং খন্ননবা অমসুং নাকল অনিগী ওইবা ৱাফমশিংগী মতাংদা ঐনা সাউদী অরাবিয়াগী ক্রাউন প্রিন্স মোহমদ বি সালমানগা উনগনি অমসুং ৱারি শানগনি। ভারত অমসুং সাউদী অরাবিয়া মমাংঙৈদগী হৌনা অচেৎপা অমসুং মরুপ-মপাং ওইবা মরি লৈনরক্লি। ভারতকী দরকার ওইবা ইনর্জ সাউদী অরাবিয়ানা খ্বাইদগী য়াম্না পীরি। ২০১৯গী ফেবুৱারিদা ক্রাউন প্রিন্সনা নিউ দিল্লিদা লাক্লম্বা অদুদা ভারতকী মরুওইবা সেক্তরশিংদা য়ু এস দোল্লর বিল্লিয়ন ১০০ থাদগনি হায়না থাজবা পীরমখি। দিফেন্স, সেকুরিতি, ললোন-ইতিক , কলচর, ইজুকেসন অমসুং মীগা-মীগা চৎথোক-চৎশিন তৌনবগী হিরমশিংদা সাউদী অরাবিয়াগা নাকল অনিগী মতেং পীনরি। খোঙচৎ অদুদা, স্ত্রাতেজিক পার্তনরসিপ কাউন্সিল লিংখৎনবা খুৎয়েক পীনদুনা ভারত-সাউদী অরাবিয়াগী স্ত্রাতেজিক পার্তনরসিপ অনৌবা থাক অমদা পুখৎলগনি। ফিউচর ইনভেস্তমেন্ত ইনিসিয়েতিপ ফোরমদা শরুক য়াদুনা লৈবাক অসিনা ২০২৪দা য়ু এস দোল্লর ত্রিল্লিয়ন ৫গী ইকোনোমি অমা লৈহন্নবা মালেমগী ইনভেস্তরশিংগীদমক ভারত্ত লৈরিবা ললোন-ইতিক অমসুং ইনভেস্তমেন্তগী খুদোংচাবশিংগী মতাংদা ঐ ৱা ঙাংগনি।
প্রধান মন্ত্রীনা য়ু.পি.গী মন্ত্রী, শ্রী বিজয় কাশ্যপ্না লৈখিদবদা অৱাবা ফোংদোকখ্রে

প্রধান মন্ত্রী, শ্রী নরেন্দ্র মোদীনা উত্তর প্রদেশকী মন্ত্রী, শ্রী বিজয় কাশ্যপ্না লৈখিদবদা অৱাবা ফোংদোকখ্রে। প্রধান মন্ত্রীনা মহাক্কী ত্বীৎ অমদা অসুম্না হায়খি, “ বি.জে.পি.গী নেতা অমসুং উত্তর প্রদেশ সরকারগী মন্ত্রী ওইরম্বা, শ্রী বিজয় কাশ্যপ্না লৈখিদবদা ঐহাকপু য়াম্না ৱাহল্লে। মহাক অসি য়াম্না চম্বা নেতা অমনি অমসুং মহাক্না মতম পুম্বদা মীয়ামগী থবক্তা কত্থোক্তুনা লাকখি। অসিগুম্বা অৱাবা মতমসিদা ঐহাক্না মহাক্কী ইমুং-মনুং অমসুং মহাকপু নীংজবা মীওইশিংগী অৱাবদা শরুক য়ারি। ওম শান্তি”।